ଗୃହରେ ଅଚଳାବସ୍ଥା ଜାରିଃ ପଦଯାତ୍ରାରେ ବିଜେଡି\nPratinidhi Bureau| 17 Mar 2021\nଲଗାତାର ୫ମ ଦିନ ପାଇଁ ବିଧାନସଭାରେ ସମାନ ସ୍ଥିତି ଜାରି ରହିଛି। ବିଧାନସଭାରେ ଉଭୟ ଶାସକ-ବିରୋଧୀଙ୍କ ପ୍ରବଳ ହଟ୍ଟଗୋଳ ଯୋଗୁ ଗୋଟିଏ ମିନିଟ୍ ବି ଚାଲିପାରି ନାହିଁ ଗୃହ। ପର୍ଯ୍ୟୟକ୍ରମେ ଗୃହକୁ ଅପରାହ୍ନ ୪ଟା ପର୍ଯ୍ୟନ୍ତ ମୁଲତବୀ ଘୋଷଣା କରିଛନ୍ତି ବାଚସ୍ପତି। ଆଜି ଗୃହ ଆରମ୍ଭ ହେବା ମାତ୍ରେ ଉଭୟ ବିରୋଧୀ ଓ ଶାସକ ଦଳ ହଟ୍ଟଗୋଳ କରିଥିଲେ। ବିରୋଧୀ ଦଳ ପକ୍ଷରୁ ମଣ୍ଡି ଅବ୍ୟବସ୍ଥାକୁ ଗୃହର ମଧ୍ୟଭାଗରେ ଜୋରଦାର୍ ହଟ୍ଟଗୋଳ କରିଥିବା ବେଳେ ଆତ୍ମହତ୍ୟା ଉଦ୍ୟମ ପାଇଁ ସୁବାସ ପାଣିଗ୍ରାହୀ କ୍ଷମା ମାଗନ୍ତୁ ବୋଲି ଦାବି କରି ଗୃହରେ ନାରାବାଜି କରିଥିଲେ ଶାସକ ଦଳର ବିଧାୟକ। ଅନ୍ୟପକ୍ଷରେ ବିଜେପି ବିଧାୟକ ସୁବାସ ପାଣିଗ୍ରାହୀଙ୍କ ଗୃହ ମଧ୍ୟରେ ଆତ୍ମହତ୍ୟା ଉଦ୍ୟମ ଦ୍ୱାରା ବିଧାନସଭାର ଗରିମା କ୍ଷୁର୍ଣ୍ଣ ହୋଇଛି ବୋଲି ଅଭିଯୋଗ କରି ବିଜେଡି ପକ୍ଷରୁ ରାଜଭବନ ଅଭିମୁଖେ ପଦଯାତ୍ରା ହୋଇଥିଲା।\nଆଇଜିଏଚ୍କୁ ନେଇ ତେଜିଲା ରାଜନୀତିଃ ଧର୍ମେନ୍ଦ୍ରଙ୍କୁ ଚିଠି ଲେଖିଲେ ପ୍ରଫୁଲ୍ଲ ମଲ୍ଲିକ\nରାଉରକେଲାରେ ଥିବା ଆର୍ଏସ୍ପି ଦ୍ୱାରା ପରିଚାଳିତ ଇସ୍ପାତ ଜେନେରାଲ୍ ହସ୍ପିଟାଲ୍ (ଆଇଜିଏଚ୍)ର ସୁପର ସ୍ପେଶାଲିଟି ହସ୍ପିଟାଲ୍ ଉଦ୍ଘାଟନ ପୂର୍ବରୁ ଆରମ୍ଭ ହୋଇଛି ରାଜନୀତି। ଆଇଜିଏଚ୍କୁ ଏକ ମେଡିକାଲ୍ କଲେଜ ଏବଂ ସୁପର ସ୍ପେଶାଲିଟି ହସ୍ପିଟାଲରେ ବିକଶିତ କରିବାକୁ କେନ୍ଦ୍ର ସରକାର ନିଷ୍ପତ୍ତି ନେଇଥିଲେ। ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ରାଉରକେଲା ଗସ୍ତ ଅବସରରେ ଏନେଇ ଘୋଷଣା ମଧ୍ୟ କରିଥିଲେ। ଘୋଷଣା ସତ୍ତ୍ବେ ଏହାକୁ ମେଡିକାଲ କଲେଜ ନ କରି ଖାଲି ସୁପର ସ୍ପେଶାଲିଟି ହସ୍ପିଟାଲ୍ କାହିଁକି କରାଗଲା ବୋଲି ପ୍ରଶ୍ନ ଉଠାଇଛନ୍ତି ରାଜ୍ୟ ଇସ୍ପାତ ଓ ଖଣିମନ୍ତ୍ରୀ ପ୍ରଫୁଲ୍ଲ ମଲ୍ଲିକ। ନେଇ କେନ୍ଦ୍ର ଇସ୍ପାତ ମନ୍ତ୍ରୀ ଧର୍ମେନ୍ଦ୍ର ପ୍ରଧାନଙ୍କୁ ଚିଠି ଲେଖି ଅସନ୍ତୋଷ ପ୍ରକାଶ କରିଛନ୍ତି ପ୍ରଫୁଲ୍ଲ ମଲ୍ଲିକ। ପ୍ରଧାନମନ୍ତ୍ରୀଙ୍କ ପ୍ରତିଶ୍ରୁତି ପାଳନରେ ଆରଏସ୍ପି କର୍ତ୍ତୃପକ୍ଷ ଅବହେଳା କରିଛନ୍ତି ବୋଲି ସେ ଚିଠିରେ ଉଲ୍ଲେଖ କରିଛନ୍ତି।\nହିମାଚଳ ପ୍ରଦେଶ ବିଜେପି ସାଂସଦ ରାମ ସ୍ବରୂପଙ୍କ ଆତ୍ମହତ୍ୟା!\nହିମାଚଳ ପ୍ରଦେଶର ବିଜେପି ସାଂସଦ ରାମ ସ୍ବରୂପ ଶର୍ମାଙ୍କ ମୃତଦେହ ତାଙ୍କ ଦିଲ୍ଲୀ ସ୍ଥିତ ବାସଭବନରୁ ଉଦ୍ଧାର କରାଯାଇଛି। ପ୍ରାଥମିକ ରିପୋର୍ଟ ଅନୁସାରେ ସାଂସଦ ରାମ ସ୍ବରୂପ ଆତ୍ମହତ୍ୟା କରିଥାଇ ପାରନ୍ତି ବୋଲି ସନ୍ଦେହ କରାଯାଉଛି। ମୃତ୍ୟୁର ପ୍ରକୃତ କାରଣ କ'ଣ ହୋଇଥାଇପାରେ, ତାହା ଉପରେ ଦିଲ୍ଲୀ ପୋଲିସ ତଦନ୍ତ ଆରମ୍ଭ କରିଛି।\nପୃଥିବୀ ଆଡ଼କୁ ମାଡ଼ି ଆସୁଛି ବିଶାଳ ଜଳନ୍ତା ଗ୍ରହପିଣ୍ଡ\nରୋମଃ ପୃଥିବୀକୁ ବିପଦ! କାରଣ ଏକ ଜଳନ୍ତା ଗ୍ରହପିଣ୍ଡ ପୃଥିବୀ ଆଡ଼କୁ ମାଡ଼ି ଆସୁଛି। ପ୍ରାୟ ୧୭୦୦ ମିଟର ପ୍ରସ୍ଥର ଜଳନ୍ତା ଗ୍ରହପିଣ୍ଡ ୨୦୦୧-ଏଫ୍ଓ-୩୨(୨୩୧୯୩୭) ମାର୍ଚ୍ଚ ୨୧ରେ ପୃଥିବୀକୁ ଅତିକ୍ରମ କରିବ ବୋଲି କୁହାଯାଉଛି। ଏହାର ଫଟୋ ଇଟାଲୀସ୍ଥିତ ଭର୍ଚୁଆଲ ଟେଲିସ୍କୋପ ଦ୍ୱାରା ଉତ୍ତୋଳନ କରାଯାଇଛି। ଏହା ପୃଥିବୀ ଠାରୁ ୭୫ ଲକ୍ଷ କିଲୋମିଟର ଦୂରରେ ଅତିକ୍ରମ କରିବ। ଘଣ୍ଟା ପିଛା ୧ ଲକ୍ଷ ୨୪ ହଜାର କିଲୋମିଟର ବେଗରେ ଏହା ପୃଥିବୀମୁହାଁ ହୋଇଛି। ତେବେ ଏହା ସୁରକ୍ଷିତ ଭାବେ ପୃଥିବୀକୁ ଅତିକ୍ରମ କରିବ ବୋଲି ମହାକାଶ ବିଜ୍ଞାନୀଙ୍କ ପକ୍ଷରୁ ସୂଚନା ଦିଆଯାଇଛି।\nଅକ୍ସଫୋର୍ଡ-ଆଷ୍ଟ୍ରାଜେନେକା ଟିକା ଉପରେ ଆଉ ୩ ୟୁରୋପୀୟ ଦେଶର ରୋକ\nଲଣ୍ଡନଃ ଅକ୍ସଫୋର୍ଡ ବିଶ୍ବବିଦ୍ୟାଳୟ ଏବଂ ଆଷ୍ଟ୍ରାଜେନେକାର ମିଳିତ ସହଯୋଗରେ ପ୍ରସ୍ତୁତ ହୋଇଥିବା ଟିକା ନେବା ପରେ ରକ୍ତ ଜମାଟ ବାନ୍ଧୁଥିବାରୁ ବିଭିନ୍ନ ୟୁରୋପୀୟ ରାଷ୍ଟ୍ର ଏହାର ବ୍ୟବହାର ବନ୍ଦ କରିଛନ୍ତି। ଟିକା ସମ୍ପୂର୍ଣ୍ଣ ସୁରକ୍ଷିତ ବୋଲି ଆଷ୍ଟ୍ରାଜେନେକା ଏବଂ ବ୍ରିଟେନ୍ର ଔଷଧ ନିୟନ୍ତ୍ରକଙ୍କ ପକ୍ଷରୁ କୁହାଯାଇଥିଲେ ମଧ୍ୟ ମଙ୍ଗଳବାର ଇଟାଲୀ, ଫ୍ରାନ୍ସ ଏବଂ ଜର୍ମାନୀ ଏହି ଟିକାର ବ୍ୟବହାର ବନ୍ଦ କରିଥିବା ଘୋଷଣା କରିଛନ୍ତି।\nଯିଏ ଯାହା ଜିଦ୍ରେ ଅଟଳଃ ସ୍ବାଭାବିକ ହେଉନି ଗୃହ\nମଣ୍ଡି ଅବ୍ୟବସ୍ଥା, ଧାନ କିଣା ଏବଂ ବିଜେପି ବିଧାୟକଙ୍କ ଆତ୍ମହତ୍ୟା ଉଦ୍ୟମକୁ ନେଇ ଶାସକ-ବିରୋଧୀ ମୁହଁମୁହିଁ ହୋଇଛନ୍ତି। ବିରୋଧୀଙ୍କ ଧାନ କିଣା ଅବ୍ୟବସ୍ଥା ଏବଂ ଶାସକ ଦଳ ପକ୍ଷରୁ ବିଜେପି ବିଧାୟକ ସୁବାସ ପାଣିଗ୍ରାହୀ କ୍ଷମା ଦାବିରେ ୪ ଦିନ ଧରି ଅଚଳ ହୋଇ ପଡ଼ିଛି ବିଧାନସଭା। ଯେ ଯାହା ଜିଦ୍ରେ ଅଟଳ ଥିବାରୁ ପ୍ରଶ୍ନକାଳ ହୋଇପାରୁନି କି ବିଭାଗୀୟ ଖର୍ଚ୍ଚଦାବି ଆଲୋଚନା ମଧ୍ୟ କରାଯାଇପାରୁନାହିଁ। ଗତ ୩ ଦିନ ପରି ଆଜି ମଧ୍ୟ ପ୍ରଶ୍ନକାଳ ଆରମ୍ଭରୁ ଗୃହରେ ପ୍ରବଳ ହଟ୍ଟଗୋଳ ହୋଇଛି। ପୁଣି ମୁହାଁମୁହିଁ ହେଲେ ଶାସକ-ବିରୋଧୀ। ଶାସକ ଦଳ କ୍ଷମା ପ୍ରାର୍ଥନା ପାଇଁ ଅଡି ବସିଥିବାବେଳେ ବିରୋଧୀ ମଣ୍ଡି ଅବ୍ୟବସ୍ଥାକୁ ନେଇ ହଟ୍ଟଗୋଳ କରିଛନ୍ତି। ଫଳରେ ଗୃହକୁ ବାରମ୍ବାର ମୁଲତବୀ ଘୋଷଣା କରିଛନ୍ତି ବାଚସ୍ପତି ସୂର୍ଯ୍ୟନାରାୟଣ ପାତ୍ର। ଅପରାହ୍ନ ୪ଟା ପର୍ଯ୍ୟନ୍ତ ଗୃହ ମୁଲତବୀ ହୋଇଛି।\nଭୁବନେଶ୍ବରରେ ବର୍ଦ୍ଧିତ ହୋଲ୍ଡିଂ ଟିକସ ସ୍ଥଗିତଃ ମନ୍ତ୍ରୀ\nPratinidhi Bureau| 15 Mar 2021\nଭୁବନେଶ୍ବରରେ ବର୍ଦ୍ଧିତ ହୋଲ୍ଡିଂ ଟିକସ ଆଦାୟ ସ୍ଥଗିତ ରହିବା ନେଇ ସୂଚନା ଦେଇଛନ୍ତି ନଗର ଉନ୍ନୟନ ମନ୍ତ୍ରୀ ପ୍ରତାପ ଜେନା। ସେ ଗଣମାଧ୍ୟମକୁ କହିଛନ୍ତି ଯେ ଭୁବନେଶ୍ବର ମହାନଗର ନିଗମ (ବିଏମ୍ସି)ର ବର୍ଦ୍ଧିତ ହୋଲ୍ଡିଂ ଟିକସ ନେଇ ହାଇକୋର୍ଟରେ ମାମଲା ଦାଏର ହୋଇଛି। ତେଣୁ ଯେ ପର୍ଯ୍ୟନ୍ତ ଉକ୍ତ ମାମଲାରେ ହାଇକୋର୍ଟଙ୍କ ରାୟ ନ ଆସିଛି, ସେ ପର୍ଯ୍ୟନ୍ତ ବର୍ଦ୍ଧିତ ହୋଲ୍ଡିଂ ଟ୍ୟାକ୍ସ ଲାଗୁ ହେବ ନାହିଁ ବୋଲି ମୁଖ୍ୟମନ୍ତ୍ରୀ ନିର୍ଦେଶ ଦେଇଛନ୍ତି।\nମୁକେଶ ଅମ୍ବାନୀଙ୍କୁ ଢ଼ାଲ କରାଯାଉଛିଃ ସଞ୍ଜୟ ରାଉତ\nପୋଲିସ ଅଫିସର ସଚିନ ୱାଜେଙ୍କ ଗିରଫଦାରି ଓ ଏନଆଇଏ ତାଙ୍କୁ ହେପାଜତକୁ ନେବା ପରେ ମହରାଷ୍ଟ୍ରରେ ପ୍ରତିକ୍ରିୟା ପ୍ରକାଶ ପାଇଛି। ଶିବସେନା ମୁଖପାତ୍ର 'ସାମନା' ସମ୍ପାଦକୀୟରେ ସଞ୍ଜୟ ରାଉତ ଲେଖିଛନ୍ତି ଯେ ପୂଜା ଚଭନ ଓ ସାଂସଦ ମୋହନ ଦାଲେକରଙ୍କ ଆତ୍ମହତ୍ୟା, ବ୍ୟବସାୟୀ ମନସୁଖ ହିରେନଙ୍କ ହତ୍ୟା ଓ ସଚିନ ୱାଜେଙ୍କ ଗିରଫଦାରୀକୁ ନେଇ ଏନଆଇଏ ମହାରାଷ୍ଟ୍ର ସରକାରଙ୍କ ସମ୍ମାନ ଉପରେ ଅଙ୍କୁଶ ଲଗାଇବାକୁ ପ୍ରୟାସ କରୁଛି। ଆଉ ଏହି ସବୁ କାର୍ଯ୍ୟ ପାଇଁ ଏନଆଇଏ ଶିଳ୍ପପତି ମୁକେଶ ଅମ୍ବାନୀଙ୍କୁ ଢ଼ାଲ କରଛି ବୋଲି ରାଉତ ସ୍ପଷ୍ଟ ଭାବେ ସମ୍ପଦକୀୟରେ ଉଲ୍ଲେଖ କରିଛନ୍ତି।\nପୁଣି ପାକିସ୍ତାନରେ ହିନ୍ଦୁ ନାବାଳିକାଙ୍କ ଧର୍ମାନ୍ତରୀକରଣ ପରେ ବଳପୂର୍ବକ ବିବାହ!\nନିକଟରେ ପାକିସ୍ତାନରେ ହିନ୍ଦୁ ସମ୍ପ୍ରଦାୟର ଜଣେ ନାବାଳିକାଙ୍କୁ ଅପହରଣ ପରେ ବଳପୂର୍ବକ ଇସଲାମ ଧର୍ମରେ ଦୀକ୍ଷିତ କରାଯାଇ ସମ୍ପୃକ୍ତ ଅପହର୍ତ୍ତାଙ୍କ ସହ ବିବାହ କରି ଦିଆଯାଇଥିବା ଜଣାପଡ଼ିଛି। କବିତା ବାଈ ନାମ୍ନୀ ଉକ୍ତ ୧୩ ବର୍ଷିଆନାବାଳିକାଙ୍କୁ ବାହାଲକାନି ଜନଜାତିର ଜଣେ ବ୍ୟକ୍ତି ଅପହରଣ କରି ନେଇଥିବା ଅଭିଯୋଗ ହୋଇଥିଲା। ଇଚ୍ଛା ନ ଥିଲେ ବି କବିତାଙ୍କୁ ବଳପୂର୍ବକ ଇସ୍ଲାମ୍ ଧର୍ମରେ ଦୀକ୍ଷିତ କରାଯାଇଥିଲା। ପରେ ତାଙ୍କୁ ସମ୍ପୃକ୍ତ ଅପହର୍ତ୍ତାଙ୍କ ସହ ବିବାହ କରି ଦିଆଯାଇଛି। ଏନେଇ ସାଉଥ୍ ଏସିଆ ମିଡିଆ ରିସର୍ଚ୍ଚ ଇନ୍ଷ୍ଟିଚ୍ୟୁଟ୍ ରିପୋର୍ଟ କରିଛି। ସିନ୍ଧ୍ ପ୍ରଦେଶ ଅନ୍ତର୍ଗତ କାଶ୍ମୋର ଜିଲ୍ଲାର ତାଙ୍ଗ୍ଓ୍ବାନି ଅଞ୍ଚଳରେ ଏହି ଘଟଣାଟି ଘଟିଛି। ବଳପୂର୍ବକ ଧର୍ମାନ୍ତରୀକରଣର ଏକ ଭିଡିଓ ମଧ୍ୟ ଏହି ମିଡିଆ ପକ୍ଷରୁ ଶେୟାର୍ କରାଯାଇଛି। ଯାହା ଏବେ ସାମାଜିକ ଗଣମାଧ୍ୟମରେ ଭାଇରାଲ୍ ହୋଇଛି।\nଭୁବନେଶ୍ବର ଏକ ନମ୍ବର ହାଟର ୨୬୧ଟି ଦୋକାନ ମାଲିକାନା ଉପରେ ଅଭିଯୋଗ\nରାଜଧାନୀରୁ ପ୍ରମୁଖ ୟୁନିଟ୍-୧ ହାଟରେ ଦୋକାନ ମାଲିକାନାକୁ ନେଇ ଦୀର୍ଘବର୍ଷ ଧରି ବିବାଦ ଲାଗି ରହିଛି। ଦୋକାନ/ପିଣ୍ଡିର ପ୍ରକୃତ ମାଲିକ କିଏ, ବର୍ତ୍ତମାନ ପରିସ୍ଥିତିରେ କିଏ ବ୍ୟବସାୟ କରୁଛି, କେଉଁ କେଉଁ ଦୋକାନର ମାଲିକାନା ପରିବର୍ତ୍ତନ ହୋଇଛି ଏହାକୁ ନେଇ ବ୍ୟବସାୟୀ ଏବଂ ବିଏମ୍ସି ମଧ୍ୟେର ଟଣାଓଟରା ଲାଗି ରହିଛି। ତେବେ ବିବାଦର ସମାଧାନ ନିମନ୍ତେ ବିଏମ୍ସି ପକ୍ଷରୁ ପ୍ରୟାସ ଆରମ୍ଭ କରାଯାଇଛି। ପୂର୍ବରୁ ୮ଶହରୁ ଅଧିକ ଦୋକାନ/ପିଣ୍ଡିର ମାଲିକାନା ନିୟମିତକରଣ ହୋଇସାରିଥିବାବେଳେ ବାକିଗୁଡ଼ିକର ନିୟମିତକରଣ ପ୍ରକ୍ରିୟା ଚାଲିଛି। ପରବର୍ତ୍ତୀ ପର୍ଯ୍ୟାୟ ଦୋକାନ ମାଲିକାନା ନିୟମିତକରଣ କରିବାକୁ ୧ ମାର୍ଚ୍ଚ, ୨୦୧୯ରେ ବିଏମ୍ସି ଦୋକାନୀଙ୍କଠାରୁ ଦରଖାସ୍ତ ଆହ୍ବାନ କରିଥିଲା। ଏହି ପ୍ରକ୍ରିୟାରେ ୫୨୮ଟି ଦରଖାସ୍ତ ବିଏମ୍ସିକୁ ମିଳିଛି। ଏଥିରୁ ୨୬୧ଟି ଦରଖାସ୍ତ ଉପରେ ଅଭିଯୋଗ ଆସିଥିବା ବିଏମ୍ସି ପକ୍ଷରୁ ସୂଚନା ଦିଆଯାଇଛି।\nକୋଭିଡ୍ ହସ୍ପିଟାଲରେ ଅକ୍ସିଜେନ୍ ଲିକ୍ଃ ୭ ସଂକ୍ରମିତ ମୃତ, ଜୋର୍ଡାନ୍ ସ୍ବାସ୍ଥ୍ୟମନ୍ତ୍ରୀ ବହିଷ୍କୃତ\nଜୋର୍ଡାନରେ ଗତ ଶନିବାର ଏକ କୋଭିଡ୍ ହସ୍ପିଟାଲରେ ଅଭାବନୀୟ ଘଟଣା ଘଟିଛି। ସେଠାରେ ଉପଲବ୍ଧ ଥିବା ଅକ୍ସିଜେନ୍ ସିଲିଣ୍ଡରରୁ ଅକ୍ସିଜେନ୍ ଲିକ୍ ହେବା ଫଳରେ ଏଥିରେ ୭ ଜଣ କୋଭିଡ୍ ସଂକ୍ରମିତଙ୍କର ପ୍ରାଣହାନୀ ଘଟିଛି। ଏହି ଘଟଣା ପ୍ରତିବାଦରେ ସଂକ୍ରମିତମାନଙ୍କର ସମ୍ପର୍କୀୟମାନେ ହସ୍ପିଟାଲରେ ବ୍ୟାପକ ଭଙ୍ଗାରୁଜା କରିବା ସହ ଯାବତୀୟ ଅଘଟଣ ଘଟାଇଛନ୍ତି। ତେଣୁ ରିପୋର୍ଟ ଲେଖାଯିବା ପର୍ଯ୍ୟନ୍ତ ଉକ୍ତ ହସ୍ପିଟାଲରେ ବ୍ୟାପକ ପରିମାଣର ସୁରକ୍ଷାକର୍ମୀଙ୍କୁ ମୁତୟନ କରାଯାଇଛି। ଅନ୍ୟପକ୍ଷରେ ଦେଶର ସ୍ବାସ୍ଥ୍ୟ ମନ୍ତ୍ରୀଙ୍କୁ ଏଥିପାଇଁ ବହିଷ୍କାର ମଧ୍ୟ କରାଯାଇଛି। ରାଜଧାନୀ ଅମ୍ମାନ୍ସ୍ଥିତ ନୂଆ ସଲ୍ଟ ସରକାରୀ ହସ୍ପିଟାଲ୍ର ଆଇସିୟୁ, ମ୍ୟାଟରନିଟି ଓ କୋରୋନା ଭୂତାଣୁ ୱାର୍ଡ ଅକ୍ସିଜେନ୍ ଲିକ୍ ଦ୍ବାରା ପ୍ରଭାବିତ ହୋଇଛି। ଏହି ଘଟଣାରେ ସ୍ବାସ୍ଥ୍ୟ ମନ୍ତ୍ରୀ ନାଥିର୍ ଓବେଇଦାତ୍ଙ୍କୁ ବହିଷ୍କାର କରିଥିବା ପ୍ରଧାନମନ୍ତ୍ରୀ ବିଶେର୍ ଅଲ୍ ଖାସୱାନେହ କହିଛନ୍ତି। ସେହିପରି ଜନସାଧାରଣଙ୍କ ନିକଟରେ ପ୍ରଧାନମନ୍ତ୍ରୀ କ୍ଷମା ପ୍ରାର୍ଥନା କରିବା ସହ ଏପରି ଅଘଟଣ ପାଇଁ ସେ ନିଜ ସରକାରଙ୍କୁ ଦାୟୀ କରିଛନ୍ତି।\nଚରମ ଅସହିଷ୍ଣୁତାଃ ଆଲିଙ୍ଗନ ପାଇଁ ପାକିସ୍ତାନର ୨ ଛାତ୍ରଛାତ୍ରୀ ବିଶ୍ବବିଦ୍ୟାଳୟରୁ ନିଲମ୍ବିତ\nପାକିସ୍ତାନର ଲାହୋର ବିଶ୍ବବିଦ୍ୟାଳୟରେ ୨ ଜଣ ଛାତ୍ରଛାତ୍ରୀଙ୍କୁ ପରସ୍ପରକୁ ଆଲିଙ୍ଗନ କରିବା ଅଭିଯୋଗରେ ନିଲମ୍ବନ କରାଯାଇଛି। ଯାହାକୁ ନେଇ ସୋସାଲ ମିଡିଆରେ ଜୋରଦାର ସମାଲୋଚନା ପ୍ରକାଶ ପାଇଥିଲା ବେଳେ ପାକିସ୍ତାନରେ ମଧ୍ୟ ପ୍ରତିକ୍ରିୟା ତୀବ୍ର ହୋଇଛି। ଏଠାରେ ସୂଚନାଯୋଗ୍ୟ ଯେ ପ୍ରତିଷ୍ଠିତ ଲାହୋର ବିଶ୍ବବିଦ୍ୟାଳୟରେ ଜଣେ ଛାତ୍ରୀ ଜଣେ ଛାତ୍ରଙ୍କୁ ଗୋଲାପ ଫୁଲ ଦେଇ ପ୍ରପୋଜ କରିବା ପରେ ଛାତ୍ର ଜଣକ ତାଙ୍କଠାରୁ ଗୋଲାପ ଗ୍ରହଣ କରି ଆଲିଙ୍ଗନ କରିଥିଲେ। ଆଉ ଏହାର ମଜା ନେଇଥିଲେ ବିଶ୍ବବିଦ୍ୟାଳୟର ଆଉ କିଛି ଛାତ୍ର। ଏହାର କିଛି କ୍ଷଣ ମଧ୍ୟ ପରସ୍ପରକୁ ଆଲିଙ୍ଗନ କରାଯିବା ଭିଡିଓ ସୋସାଲ ମିଡିଆରେ ଭାଇରାଲ ହୋଇଥିଲା।\nକେନ୍ଦ୍ର, ରାଜ୍ୟ ସରକାରଙ୍କ କୌଣସି ଅଧିକାରୀ ଇସି ହୋଇପାରିବେନିଃ ସୁପ୍ରିମକୋର୍ଟ\nକେନ୍ଦ୍ର କିମ୍ବା ରାଜ୍ୟ ସରକାରଙ୍କ ଅଧୀନରେ କାର୍ଯ୍ୟ କରୁଥିବା କୌଣସି ଅଧିକାରୀ ଉଉକ୍ତ ରାଜ୍ୟର ନିର୍ବାଚନ କମିଶନର (ଇସି) ପଦରେ ନିଯୁକ୍ତି ପାଇପାରିବେ ନାହିଁ ବୋଲି ଶୁକ୍ରବାର ସୁପ୍ରିମକୋର୍ଟ ସ୍ପଷ୍ଟ କରିଛନ୍ତି। ଇସି ପଦରେ ନିଯୁକ୍ତି ପାଉଥିବା ବ୍ୟକ୍ତି ସମ୍ପୂର୍ଣ୍ଣ ଭାବେ ସ୍ବାଧୀନ ଓ ଏହି ବ୍ୟକ୍ତି ସମସ୍ତ ପ୍ରକାର ସରକାରୀ ପ୍ରଭାବରୁ ମୁକ୍ତ ରହିବା ନିହାତି ଜରୁରୀ ବୋଲି ଖଣ୍ଡପୀଠ କହିଛନ୍ତି। ଗୋଆ ପଞ୍ଚାୟତ ନିର୍ବାଚନକୁ ନେଇ ହାଇକୋର୍ଟ ଦେଇଥିବା ରାୟ ପ୍ରସଙ୍ଗରେ ସୁପ୍ରିମକୋର୍ଟ ଉପରୋଉକ୍ତ ରାୟ ଦେଇଛନ୍ତି। ଜଷ୍ଟିସ ଆର.ଏଫ୍. ନରିମନଙ୍କ ଅଧ୍ୟକ୍ଷତାରେ ଗଠିତ ଖଣ୍ଡପୀଠ ମାମଲାର ଶୁଣାଣି କରି ୧୦ ଦିନ ମଧ୍ୟରେ ପଞ୍ଚାୟତ ନିର୍ବାଚନ ସମ୍ପର୍କରେ ବିଜ୍ଞପ୍ତି ଜାରି କରିବା ସହ ଆସନ୍ତା ଏପ୍ରିଲ ୩୦ ତାରିଖ ସୁଦ୍ଧା ନିର୍ବାଚନ ପ୍ରକ୍ରିୟା ଶେଷ କରିବାକୁ ଗୋଆ ସରକାରଙ୍କୁ ନିର୍ଦେଶ ଦେଇଛନ୍ତି।\nଡୋରମ୍ୟାଟରେ ଶ୍ରୀଲଙ୍କା ଜାତୀୟ ପତାକା, ଚୀନ୍ ଦୂତାବାସରେ ଅଭିଯୋଗ ଦାଏର୍\nନିକଟରେ ସୋସାଲ୍ ମିଡିଆରେ ଶ୍ରୀଲଙ୍କାର ଜାତୀୟ ପତାକା ସ୍ଥାନିତ ଥିବା ଡୋରମ୍ୟାଟ୍ ବେଶ୍ ଭାଇରାଲ୍ ହୋଇଛି। ଏକ ଚୀନ୍ କମ୍ପାନୀ ଏହି ଡୋରମ୍ୟାଟ୍ ପ୍ରସ୍ତୁତ କରିଥିବା ବେଳେ ଶ୍ରୀଲଙ୍କା ପକ୍ଷରୁ ଏହାକୁ କଡ଼ା ବିରୋଧ କରାଯାଇଛି। ଏପରିକି ଚୀନ୍ ଦୂତାବାସରେ ଶ୍ରୀଲଙ୍କା ପକ୍ଷରୁ ଅଭିଯୋଗ ମଧ୍ୟ ଦାଏର୍ କରାଯାଇଥିବା ଜଣାପଡ଼ିଛି। କଲମ୍ବୋ ପକ୍ଷରୁ ବୈଦେଶିକ ସଚିବ ଆଡମିରାଲ୍ ଜୟନାଥ କଲମ୍ବଏଜ୍ ଏକ ବିବୃତି ଜାରି କରି ସେଥିରେ ବେଜିଂସ୍ଥିତ ଶ୍ରୀଲଙ୍କା ଦୂତାବାସ ସହ ଯୋଗାଯୋଗ କରିବାକୁ କହିଛନ୍ତି। ବେଜିଂସ୍ଥିତ ଚୀନ୍ ଦୂତାବାସ ପକ୍ଷରୁ ଉକ୍ତ ଡୋରମ୍ୟାଟ୍ ପ୍ରସ୍ତୁତ କରିଥିବା କମ୍ପାନୀକୁ ତାଗିଦ୍ କରିବାକୁ ମଧ୍ୟ ଆଡମିରାଲ୍ କଲମ୍ବଏଜ୍ କହିଛନ୍ତି। ଏହାଛଡ଼ା ଏହି ପ୍ରସଙ୍ଗ ନେଇ ଆଡମିରାଲ୍ କଲମ୍ବୋଜ୍ କଲମ୍ବୋସ୍ଥିତ ଚୀନ୍ ଦୂତାବାସର ଦୃଷ୍ଟି ମଧ୍ୟ ଆକର୍ଷଣ କରିଛନ୍ତି। ଅଧିକନ୍ତୁ ୱାଶିଂଟନ୍ ଡିସି'ରେ ଥିବା ଶ୍ରୀଲଙ୍କା ଦୂତାବାସକୁ ମଧ୍ୟ ଏନେଇ ସୂଚନା ଦିଆଯାଇଛି। କାରଣ ଏହି ଡୋରମ୍ୟାଟର ବିଜ୍ଞାପନ ଆମେରିକୀୟ ଇ-ଶପିଙ୍ଗ୍ କମ୍ପାନୀ ଆମାଜନରେ କରାଯାଉଛି। ଏ ସଂକ୍ରାନ୍ତରେ ଆମାଜନ୍ ସହ କଥାବାର୍ତ୍ତା କରିବାକୁ ୱାଶିଂଟନ୍ ଡିସିସ୍ଥିତ ଶ୍ରୀଲଙ୍କା ଦୂତାବାସକୁ କୁହାଯାଇଥିବା ଆଡମିରାଲ୍ କଲମ୍ବଏଜ୍ କହିଛନ୍ତି।\nସୁ କି'ଙ୍କ ବିରୋଧରେ ଲାଞ୍ଚ ଅଭିଯୋଗ ଆଣିଲା ଜୁଣ୍ଟା ସରକାର\nମିଆଁମାରରେ ଗଣତାନ୍ତ୍ରିକ ପଦ୍ଧତିରେ ନିର୍ବାଚନ ସରକାରକୁ କ୍ଷମତାଚ୍ୟୁତ କରି ସାମରିକ ଶାସନ ଲାଗୁ କରିଥିବା ଜୁଣ୍ଟା ସରକାର ଦେଶର ପ୍ରମୁଖ ନେତ୍ରୀ ଆଙ୍ଗ ସାନ୍ ସୁ କି' ଓ ତାଙ୍କର କେତେକ ସହଯୋଗୀଙ୍କୁ ଅଟକ ରଖିଛି। ଏହି ସରକାର ବିରୋଧରେ ଜନସାଧାରଣ ଆନ୍ଦୋଳନକୁ ଓହ୍ଲାଇଥିବା ବେଳେ ସେମାନଙ୍କ ଆନ୍ଦୋଳନକୁ ବଳପୂର୍ବକ ଚାପି ଦେବା ସକାଶେ ମଧ୍ୟ ସରକାର ଉଦ୍ୟମ ଚଳାଇଛି। ଏପରିକି ଦେଶର ସେନା ଆନ୍ଦୋଳନ କରୁଥିବା ସାଧାରଣ ଜନତା ଉପରକୁ ଗୁଳି ଚଳାଇବାକୁ ବି ପଛାଉନାହିଁ। ଏଥିସକାଶେ ଇତିମଧ୍ୟରେ ଏହି ଆନ୍ଦୋଳନରେ ପାଖାପାଖି ୭୦ ଜଣଙ୍କର ମୃତ୍ୟୁ ହୋଇସାରିଲାଣି ବୋଲି ଜାତିସଂଘ ଏକ୍ସପର୍ଟ ମତ ଦେଇଛନ୍ତି। ଗୁରୁବାର ଜୁଣ୍ଟା ସରକାର ସୁ କି'ଙ୍କ ଉପରେ ଲାଞ୍ଚ ଗ୍ରହଣ ଅଭିଯୋଗ ମଧ୍ୟ ଲଗାଇଛି। ଉକ୍ତ ଦିନ ମଧ୍ୟ ଜୁଣ୍ଟା ସରକାରର ଯବାନମାନେ ୧୨ ଜଣ ଆନ୍ଦୋଳନକାରୀଙ୍କୁ ଗୁଳି କରି ହତ୍ୟା କରିଛନ୍ତି। ଫଳରେ ଗୁରୁବାର ଦେଶ ପାଇଁ କଳା ଦିବସ ପାଲଟିଛି ବୋଲି ଗଣତାନ୍ତ୍ରିକ ଶାସନର ସମର୍ଥକମାନେ କହିଛନ୍ତି।
